Trei călugări copţi, ucişi într-o mânăstire din Africa de Sud
O anchetă a fost lansată în Africa de Sud după ce trei călugări ortodocşi copţi au fost înjunghiaţi mortal în mânăstirea de care aparţineau din motive care nu au fost încă clarificate, a anunţat miercuri poliţia sud-africană.
Potrivit acesteia, clericii, care ţineau de o mânăstire din Cullinan, un mic oraş minier situat la aproximativ 50 de kilometri nord-est de capitala Pretoria, au fost ucişi, marţi.
"Trei victime au fost descoperite cu răni provocate de o armă albă. O a patra persoană care a supravieţuit a declarat că a fost lovită cu o bară de fier înainte de a reuşi să scape şi să se ascundă", a precizat poliţia.
Biserica Ortodoxă Coptă din Africa de Sud şi-a exprimat "profunda tristeţe faţă de acest incident tragic" pe pagina sa de Facebook, calificând atacul drept "criminal".
Ambasadorul Egiptului la Johannesburg a vizitat marţi mănăstirea "pentru a urmări evoluţia situaţiei", a indicat biserica, adăugând pe reţelele de socializare că cei trei preoţi ucişi sunt Hegumen Takla El-Samuely, Yostos Ava Markos şi Mina Ava Markos.
Circumstanţele cazului nu au fost clarificate, însă nu a fost semnalat niciun jaf, a subliniat poliţia.
Africa de Sud este una dintre cele mai violente ţări din lume, iar lăcaşurile de cult nu sunt scutite de infracţiuni, incidente fiind raportate cu regularitate pe reţelele de socializare.
Poliţia a înregistrat circa 84 de crime pe zi în perioada octombrie-decembrie, potrivit celor mai recente statistici oficiale.